Source: http://curia.europa.eu/juris/document/document.jsf?text=&docid=149846&pageIndex=0&doclang=SK&mode=req&dir=&occ=first&part=1&cid=3030587
Timestamp: 2019-08-22 12:38:11+00:00

Document:
Vec F‑122/07 DEP
Predmet: Návrh na určenie výšky nahraditeľných trov konania podľa článku 92 rokovacieho poriadku, ktorý Európska komisia predložila Súdu pre verejnú službu, aby určil výšku trov konania vo veci F‑122/07, Marcuccio/Komisia, podľa článku 92 ods. 1 rokovacieho poriadku
Rozhodnutie: Suma trov konania, ktoré má L. Marcuccio nahradiť Európskej komisii ako nahraditeľné trovy konania vo veci F‑122/07, Marcuccio/Komisia, je stanovená na výšku 4 820 eur.
1. Súdne konanie – Trovy konania – Určenie – Podanie návrhu – Doručenie advokátovi, ktorý zastupoval druhého účastníka konania vo veci samej – Prípustnosť – Podmienka
(Štatút Súdneho dvora, článok 19 tretí odsek; Rokovací poriadok Súdu pre verejnú službu, článok 92 ods. 1)
2. Súdne konanie – Trovy konania – Určenie – Podanie návrhu – Povinnosť predložiť doklady na podporu návrhu v štádiu nadviazania kontaktu pred podaním návrhu – Neexistencia
3. Súdne konanie – Trovy konania – Určenie – Nahraditeľné trovy – Nutné výdavky, ktoré vznikli účastníkom konania – Pojem – Odmena, ktorú zaplatila inštitúcia svojmu advokátovi – Zahrnutie
4. Súdne konanie – Trovy konania – Určenie – Skutočnosti, ktoré treba zohľadniť – Výdavky advokáta týkajúce sa práce vykonanej pred predložením veci na súd Únie – Zahrnutie
5. Súdne konanie – Trovy konania – Nahraditeľné trovy – Trovy konania, ktoré vznikli v rámci konania o určenie výšky trov konania – Zastavenie konania
1. Pravidlo stanovené článkom 19 tretím odsekom Štatútu Súdneho dvora, podľa ktorého účastníkov konania musí zastupovať advokát v rámci sporov predložených na súd Únie, sa uplatňuje nielen na konania vo veci samej v oblasti verejnej služby, ale aj na vedľajšie konania, akým je konanie o návrhu na určenie výšky trov konania.
Za týchto podmienok nie je možné vytýkať Súdu pre verejnú službu, že zaslal návrh na určenie výšky trov konania advokátovi účastníka konania, keď bol tento účastník konania zastúpený v konaní vo veci samej uvedeným advokátom. Tým, že tento účastník konania teda má možnosť predložiť svoje pripomienky v súlade s článkom 92 ods. 1 rokovacieho poriadku uvedeného súdu, je zásada kontradiktórnosti v celom rozsahu dodržaná.
(pozri body 17 a 18)
2. Pokiaľ ide o námietku o trovách konania v zmysle článku 92 ods. 1 Rokovacieho poriadku Súdu pre verejnú službu, nijaké ustanovenie tohto rokovacieho poriadku neukladá účastníkovi konania povinnosť zdokumentovať svoje nároky v štádiu nadviazania kontaktu, ktoré predchádza podaniu návrhu na určenie výšky trov konania.
3. Z článku 91 písm. b) Rokovacieho poriadku Súdu pre verejnú službu vyplýva, že trovy konania, ktoré sa nahrádzajú, sú obmedzené jednak na tie, ktoré vznikli v súvislosti s konaním na Súde pre verejnú službu a jednak na tie, ktoré boli v tejto súvislosti nutné.
(pozri body 36 a 37)
4. Súd Únie nie je oprávnený určovať odmeny, ktoré majú účastníci konania zaplatiť svojim vlastným advokátom, ale je oprávnený stanoviť výšku, do ktorej môžu byť tieto odmeny nahradené účastníkom konania zaviazaným na náhradu trov konania. Pri rozhodovaní o návrhu na určenie výšky trov konania nemusí súd Únie zohľadniť vnútroštátne sadzby odmien advokátov, ani prípadnú dohodu uzatvorenú v tejto súvislosti medzi dotknutým účastníkom konania a jeho splnomocnenými zástupcami alebo poradcami.
5. Článok 92 Rokovacieho poriadku Súdu pre verejnú službu, ktorý upravuje konanie o námietke o trovách konania, na rozdiel od článku 86 tohto rokovacieho poriadku nestanovuje, že o trovách konania sa rozhodne v rozsudku alebo v uznesení, ktorým sa konanie končí. Hoci Súd pre verejnú službu rozhodujúci v rámci návrhu podaného na základe článku 92 rokovacieho poriadku o námietke o trovách konania v konaní vo veci samej rozhoduje o trovách konania, ktoré sú predmetom námietky, a samostatne o nových trovách konania vzniknutých v rámci návrhu o námietke o trovách konania, môže byť neskôr na súd prípadne vznesená nová námietka o nových trovách konania.

References: súd 
 súd 
 Súd 
 súd 
 Súd 
 súd